ธปท.นำธนบัตรที่ระลึก 5แสนบาท มาเปิดแลกในราคา1ล้าน
ธปท.เปิดรับแลกธนบัตรที่ระลึกเนื่องในอภิลักขิตสมัยมหามงคลวันราชาภิเษกสมรส และวันบรมราชาภิเษก ครบ 50 ปีชนิด 5แสนบาท
7 พ.ค. 2558

ธปท.เปิดรับแลกธนบัตรที่ระลึกเนื่องในอภิลักขิตสมัยมหามงคลวันราชาภิเษกสมรส และวันบรมราชาภิเษก ครบ 50 ปีชนิด 5แสนบาท
นายจิรเทพ เสนีวงศ์ ณ อยุธยา โฆษก ธนาคารแห่งประเทศไทย (ธปท.) กล่าวว่า ธนบัตรที่ระลึกเนื่องในอภิลักขิตสมัยมหามงคลวันราชาภิเษกสมรส และวันบรมราชาภิเษก ครบ 50 ปี ชนิดราคา 500,000 บาท เป็นธนบัตรที่จัดพิมพ์เพื่อเฉลิมพระเกียรติพระบาทสมเด็จพระเจ้าอยู่หัว และสมเด็จพระนางเจ้าสิริกิติ์พระบรมราชินีนาถ เนื่องในวันบรมราชาภิเษกสมรส ครบ 50 ปี วันที่ 28 เม.ย. 2543 และวันบรมราชาภิเษก ครบ 50 ปี วันที่ 5 พ.ค. 2543ประกาศออกใช้ครั้งแรก เมื่อวันที่ 26 เม.ย. 2543 และนำออกใช้ (จ่ายแลก) ในวันที่ 8 พ.ค. 2543 ซี่งจัดพิมพ์ขึ้นทั้งหมด 1,998 ฉบับ โดยแบ่งเป็น 2 ชุด ได้แก่
1. ชุดพระบาทสมเด็จพระเจ้าอยู่หัว มีตราอักษรพระปรมาภิไธย ภ.ป.ร. จำนวน 999 ฉบับ
2. ชุดสมเด็จพระนางเจ้าสิริกิติ์ พระบรมราชินีนาถ มีตราอักษรพระนามาภิไธย ส.ก. จำนวน 999 ฉบับ
ผู้จัดงาน มหกรรมการเงิน (Money Expo) ครั้งที่ 15 ที่จัดขึ้นในระหว่างวันที่ 7-10 พ.ค.58 ได้ขอความร่วมมือให้ ธปท. นำธนบัตรที่ระลึกดังกล่าวมาจัดแสดงที่บูธของ ธปท. ภายในงานนี้
ธนบัตรที่ระลึกฯ ชนิดราคา 500,000 บาทนี้ สามารถแลกได้ในราคา 1,000,000 บาท โดยยังมีเหลืออยู่พอสมควร ผู้สนใจสามารถแจ้งความประสงค์กับเจ้าหน้าที่ในบูธของ ธปท.ในงานนี้ได้